Ħabbar dan il-Ministru għall-Enerġija u l-Ilma Joe Mizzi ftit wara battibekk jaħraq ma' Hermann Schiavone Il-Ministru għall-Enerġija u l-Ilma, Joe Mizzi, qal fil-Parlament li waqt l-istudji preliminari għall-pipeline tal-gass bejn Malta u Sqallija, taħt il-baħar instabu żewġ ajruplani u bastiment. Waqt il-ħin tal-mistoqsijiet parlamentari, il-Ministru qal li waqt li kienu għaddejin l-istudji marittimi nstabu dawn il-fdalijiet li ħadd qabel ma kien jaf bihom u li fi kliemu, ikomplu jżidu mal-patrimonju Malti. Filwaqt li ma tax aktar dettalji dwar din is-sejba, il-Ministru Mizzi qal li l-Italja tinsab lesta biex tagħmel tibdiliet fir-rotta tal-pipeline biex ikun żgurat li l-aspett ambjentali jkun issalvagwardjat. Dan il-pipeline se jkun twil 160 kilometru u se jiswa madwar €350 miljun. Aktar qabel, id-diskussjoni saret xi ftit jew wisq taħraq meta d-Deputat tal-Oppożizzjoni Hermann Schiavone staqsa lill-Ministru għall-Enerġija jekk l-impjant għall-ħażna tal-gass tal-Enemalta fil-Qajjenza kienx qed jintuża biex jissaħħan il-heave fuel oil. Il-Ministru Mizzi qal li filwaqt li l-heavy-fuel oil għadu jkun maħżun fil-Qajjenza, dan ma jinħaraqx hemm. Spjega li dan l-impjant jintuża sempliċiment bħala maħżen. Id-diskussjoni kompliet titqanqal meta l-Ministru Mizzi indirettament akkuża lil Schiavione b’interess speċjali fil-impjant, waqt li implika li kellu xi ftehim mal-kuntrattur. “Din hija akkuża serja ħafna,” wieġbu Schiavone waqt li talbu biex jirtira l-kumment. Id-diskussjoni kkalmat meta l-Ministru Mizzi semma din is-sejba interessanti.